Boekvoorlesing: 2048 | Maroela Media
Die storie begin in die suide van Gauteng met 'n groep geharde Watersoldate, wat ook vriende is. Hulle is op pad van Jo'burg na Oudtshoorn. Soos gewoonlik moet hulle die damme en riviere van die Bitterlande patrolleer, maar op dié spesifieke patrollie moet die soldate ook twee wetenskaplikes met verskuilde agendas chaperone. Dan is daar boonop die suurreën, tornado's en oorgrootte leeus … en die Russe.
Petra, die hoofkarakter in Réney Warrington se tweede boek, Smit Motors, is 'n Johannesburgse skrywer wat sukkel om die manuskrip van 2048 klaar te maak.
"Surprise, surprise! 2048 is 'n boek in wording! En Lapa Uitgewers is behoorlik op my spoor oor dié ding," bevestig Warrington.
2048 verskil soos dag en nag van haar vorige romans, Oktober en Smit Motors. Dit is distopies van aard, met 'n tikkie wetenskapsfiksie én humor tussenin.
Distopiese literatuur is 'n fiksiegenre wat maatskaplike en politieke strukture in 'n donker nagmerriewêreld verken.
Warrington is 'n Suid-Afrikaanse skrywer, filmresensent, kunstenaar en kurator. Sy bly al amper 20 jaar in Johannesburg. Omdat haar pa 'n bankbestuurder was, het sy wel in klein dorpies grootgeword en só 'n voorliefde vir die platteland ontwikkel.
Sy het twee solo- fotografiese uitstallings gehad en aan talle groepuitstallings deelgeneem. Warrington resenseer films vir LitNet en was drie jaar agtereenvolgens 'n beoordelaar by die gesogte kykNET Silwerskermfees. As galerykurator het sy voorheen saam met Roger Ballen, Jodi Bieber, Obie Oberholzer en Hannelie Coetzee gewerk.
Smit Motors is haar tweede roman. Warrington werk tans aan 'n derde roman wat oor die uitwerking van aardverwarming, spesifiek op Suid-Afrika, handel. Dit is 'n behoorlike "skop, skiet en donder"-verhaal.